Bøner til bruk under Global veke 2026
For dei som primært bruker fri bønn: Se samling av forbøn -punkt nederst.

1. Fellesbøn for Global veke

Fridoms Gud, 
nokre mellom oss leverer varer og tenester 
under tvang og utan ei lønn dei kan leve av. 

Dei blir krenkte medan andre forgrip seg på kroppen deira. 
Fordi dei slit i gruver og på fabrikkar, 
går dei glipp av skulegang og likeverdig behandling. 

Jesus, du gav deg sjølv for alle. 
Gi oss nåde til å sjå 
og gjere vårt for ei meir rettferdig verd. 
Du som løyser band, lat alle menneske få sin rett!

- Bøna er skrive av folk frå ulike kyrkjesamfunn i samarbeid med Norges Kristne Råd


2. Fellesbøn – utvida utgåve, kan brukast som veksellesning

Fridoms Gud! Over heile landet samlast folk i bøn til deg. 
Vi ber for dei mellom oss som leverer varer og tenester som er resultat av tvang eller urett,
som blir utnytta på byggjeplassar, i restaurantar og på åkrar - utan løn til å leve av,
som blir krenkte medan andre forgrip seg på kroppen deira,
som misser barndom og skulegang og ikkje blir behandla likeverdig,
men må arbeide i gruver eller i fabrikklokale. 

Gud, vi samlast i bøn til deg! 
Du som elskar både undertrykte og undertrykkjaren – og den lunka, 
du kallar oss til fridom i Jesu namn og til å elske vår neste som oss sjølv. 
Gi oss nåde til å opne auga og sjå alle medmenneske - og gjere vårt.
Gud, du som løyser band og set fangar fri: 
Set oss fri så alle menneske får sin rett og vi saman kan lovsyngje deg! 
I Jesu namn. Amen.

3. Tre bøner
I – Led oss til deg
Gode Gud, himmelske far, ven og hjelpar, 
vi takker deg for alle gode gåver, som du gir oss i dag og kvar ny dag: Liv, fellesskap, tru og håp. 
Takk for den store gåva framtidshåp. 
Vi ber om at du gjer oss merksamme på ditt nærvær i alt som er, i kvart menneskes liv 
her i vår by, her i vår verd. 
Lys opp mørket slik at vondskapens gjerningar blir 
synlege for alle. 
Led oss i din retning, til sunnare relasjonar med kvarandre, og i retning av en meir rettferdig verdsordning. 
Vi ber for alle som lid, 
alle som rammes av urett, krig og øydeleggingar. 
Vi ber for alle som lever i undertrykking og som blir utnytta, for alle som lever som om dei er slavar. 
Vi ber for kvardagen deira, dagane og nettene deira. 
Takk for at du aldri forlèt ein einaste ein av oss. 
Vi ber for alle sin rett til å be - og om tryggleik i bøna. 
Vi ber om kraft og inspirasjon til å forsvare demokratiske fridomar og menneskes rettar. 
I Jesu Kristi namn. Amen.
II – Alt høyrer saman
Gode Gud, himmelske far, ven og hjelper,
Vi kjem til deg med vår bøn for alle menneske, heile ditt skaparverk 
Alt liv høyrer saman gjennom din Ande – 
når ein del lir, verkar det inn på heilskapen.
Tilgjev oss at vi ikkje alltid står opp for rettferd og fridom for alle.
Lat oss alle vere med på å belyse og avsløre 
det som er ondt. 
Hjelp oss alle til å bidra til vårt felles beste.
Lær oss å gi og ta imot omsorg frå kvarandre.
I Jesu Kristi namn. Amen.
III – Litani
Leder: Evige, allmektige Gud.
Alle: Miskunne deg over oss. 
L: Herre, høyr vår bøn.
A: Herre, høyr vår bøn.
L: Vi, ditt folk, heile menneskeslekta ber deg – kom med di rettferd og fred til alle land og folk.
A: Miskunne deg over oss. 
L: Kom med din rettferd og fred til kvart menneske; barn, kvinne og mann på jorda. 
A: Miskunne deg over oss. 
L: Kom med trøyst og kraft og mot til alle som lir av undertrykking, alle som vert utnytta, alle som tvinges til ting dei ikkje sjølv vil.
A: Miskunne deg over oss. 
L: Kom med kunnskap og innsikt i korleis våre eigne handlingar påverkar andre sine liv. Opplys oss om din veg og gjer oss villige til å gå den. 
A: Miskunne deg over oss. 
L: Kom med trøyst, kraft og mot til alle som ser og opplever at andre vert behandla urettferdig. 
Velsign alle gode handlingar.
A: Miskunne deg over oss. 
L: Kom med sjølverkjenning og omvending til alle som utnytter andre for egen vinnings skyld.
A: Miskunne deg over oss. 
L: Gode Gud, takk for at du lover å høyre vår bøn – før vi roper.
A: Amen. 	
IV – Benedictus
Når vi ser din himmel, stjernene du tenner 
og måneskinet som gir lys til smertenes natt. 
Når menneske står saman mot det onde så det gode veks og blir ei kraft – 
då fødes det i oss ei lengting etter deg 
og eit ynskje om at du signer vår kamp. 
Då takkar vi deg for Anden i oss, som vil lære og leie oss framover – saman. Amen. 
- Bønene er skrive av Kristina S. Furberg, diakon i Svenska Kyrkan i Norge i samarbeid med Norges Kristne Råd

4. Bøn for menneske som lever i ufriheit

Kjære Gud, du har skapt kvart menneske med verdi, verdigheit og rett til friheit. 
I dag ber vi for menneske som lever i slaveri, tvang og utnytting. 
Vi ber for barn som må arbeide når dei skulle ha vore på skulen, og for barn som har mista moglegheita til å lære, leike og være trygge. 
Beskytt dei, og la dei møte menneske som ser og hjelper. 
Vi ber for unge som blir lokka, pressa eller tvunge inn i arbeid, ekteskap eller andre situasjonar. 
Gi dei håp, hjelp og nye moglegheiter. 
Vi ber for mødrer og fedrar som vert utnytta i arbeid, og som bærer ansvaret for å skaffe mat og tryggleik til familien sin. 
Lat dei få arbeide under verdige forhold og leve utan frykt. 
Vi ber for menneske med funksjonsnedsettingar og andre som kan bli utnytta fordi dei er avhengige av andre. 
Lat dei bli møtt med respekt, beskyttelse og omsorg. 
Vi ber for menneske som ikkje kan gå sin vei, som ikkje får bestemme over sitt eige liv, og som kanskje ikkje veit kvar dei kan be om hjelp. 
Og Gud, hjelp også oss. Opne auga våre for urett. 
Gjer oss modige nok til å bry oss, villige til å lytte og klare til å handle når vi kan gjere ein forskjell. 
Du er ein Gud som ser den som blir oversett. Lær oss å gjere det same. 
Amen.
- Bøna er henta frå ADRA Norge, gjengjeve med tillating
Punkt til forbøn i Global veke mot moderne slaveri 2026

Kan brukast fritt, men å lese alle punkta blir for mykje. En må gjere eit utval. Føreslått utval for 2026 er merka i blått. Dei kan lesast høgt eller flettes inn i fri bønn, eventuelt lesast av 2-5 ulike personar (barn, voksen, ung, eldre, fleirkulturell, person med funksjonsnedsetting, osv.)
Forsamlinga kan vere med ved t.d. å be /svare: «Miskunne deg, Gud!» mellom kvar lesing. De kan avslutte med at alle ber «Herre Jesus, dette ber vi om i ditt namn» el. «Herre, høyr vår bøn». 
Takk for …
* at alle menneske er skapte i Guds bilete, og at ingen kan ta ifrå nokon verdien deira
* at du, Gud i ditt ord seier at du har særleg omsorg for born, flyktningar, framande, utstøytte og fattige

Be for …
* alle born, kvinner og menn som er utsette for vår tids slaveri gjennom menneskehandel, tvangsarbeid, gjeldsslaveri eller anna utnytting
* alle born, kvinner og menn som er på flukt frå Ukraina og andre krigsområde, og dei som kjem hit til Noreg bland desse
* alle migrant-arbeidarar, menn og kvinner og unge som bryt opp frå heimlandet for å skaffe eit betre levebrød til seg og sine
* alle arbeidarar som ikkje har ei løn til å leve av og ikkje har ein verdig arbeidskvardag
* alle jenter og kvinner, gutar og menn som blir utnytta i sexslaveri og tvungen prostitusjon
* alle som er på flukt eller migrerer og dermed står i særleg fare for å bli utnytta
* alle som blir bytte for menneskehandlarar og falske lovnader om forteneste, arbeid eller andre goder
* alle jenter som gjennom tvangsekteskap misser barndom, utdanning og fridom
* alle born som må arbeide lange dagar i staden for å gå på skule
* alle som blir tvinga til krigsteneste, pressa for pengar eller får organa sine fjerna
* menneskehandlarar og alle som utnyttar andre, at dei må stansast og omvende seg 
* alle som kjempar for fridom og rett for seg sjølv eller andre

Be om at …
* alle som blir utnytta i slaveri, får mot og rom til å vinne fram til fridom og eit verdig liv
* dei som har overlevt utnytting, krenkingar, truslar og vald, får nytt håp og kan verte friske, rette ryggen, få bruke ressursane sine og gå vidare som glade og frie menneske
* alle arbeidsgivarane i Noreg og i heile verda syter for gode og verdige vilkår for sine tilsette
* vi som forbrukarar gjer gode val i omtanke for naturen og medmenneska våre
* styremakter, offentlege instansar og frivillige organisasjonar i Noreg og i verda gjer sitt beste for å få slutt på vår tids former for slaveri
* Jesus gir oss vilje til å ta eit oppgjer med vondskap og eiga likesæle, og mot til å bruke det handlingsrommet vi har 
* Jesus hjelper oss å aldri oversjå verdien i kvart menneske
* Jesus viser oss korleis vi kan bruke evner og krefter til å støtte undertrykte – både dei som lever nær oss, og dei langt borte
* Jesu rettferdige fred bryt fram i verda, og at Guds rike kjem til alle menneske
Amen.
Veksellesing: Fellesbøn i Global veke mot moderne slaveri, frå tidlegare år 
Bøna er skriven av representantar frå ulike kyrkjesamfunn i samarbeid med Noregs Kristne Råd.
Omsett til nynorsk av Norunn Stendal Aksnes

[bookmark: _Hlk54010772](L = leiar; S = stemme, kan lesast av same person eller fleire)
Leiar: Gud, vår skapar, frelsar og livgivar, over heile landet samlast folk til bøn i ditt namn. I kjærleik skapte du jorda til glede for alt som lever. Men – vi har prega jorda med urett, og ingen av oss er utan medansvar. Vi kjem til deg og ber om nåde. Vi ber for alle som opplever å bli grovt utnytta både her i vårt eige land og elles i verda.

S1: Gud, vi ber for dei som blir utnytta på byggjeplassar og søv sine netter i overfylte brakker – som ikkje kan møtast på kafear og restaurantar, men som kanskje bygde lokala, reingjorde dei etter stengetid eller vaska opp på bakrommet.
S2: Gud, vi ber for dei mellom oss som slit i vaskehallar og verkstader, men aldri får vere med i blankpolerte bilkortesjar.

S3: Gud, vi ber for dei mellom oss som står i åkeren heile dagen og dyrkar mat andre skal ete, medan svolten gneg, ryggen verkjer og løna ikkje er til å leve av.

S4: Gud, vi ber for dei mellom oss som blir utnytta til matlaging, reinhald og barnepass for lite eller inkje i løn, ofte under streng kontroll - i fleire millionar heimar rundt om i verda.

S5: Gud, vi ber for dei mellom oss som ser seg nøydde til å yte seksuelle tenester under truslar og vald, og som dagleg blir krenkte både fysisk og psykisk.

S6: Gud, vi ber for dei mellom oss som taper både barndom og skulegang i støvete gruver og fabrikkar medan mobilar, bilbatteri og klekolleksjonar blir klargjorde for marknaden - så forbruket kan halde fram.

L: Herre, du elskar både den undertrykte og undertrykkjaren – og den lunkne. Du kallar oss til sanning og fridom i Jesu namn - og til å elske vår neste som oss sjølv. 

Gi oss derfor nåde til å opne auga og sjå kvarandre i ansiktet. Lat oss alle gjere vårt til å få slutt på nettovergrep, tvungen prostitusjon, altfor billige kle og underprisa anbod - ja, alle varer, tenester og strukturar som er slik at menneske blir ufrie og opplever urett.

Vi samlar oss i bøn om at alle ein dag får gå i lag i eit fridoms festtog der du leier oss fram til rettferd og fred. Gud, du som løyser band og set fangar fri: 

Alle: Set oss fri så alle menneske får sin rett og vi saman kan lovsyngje deg! 
I Jesu namn. Amen. 

